Kevin wys Lloyd hy's nog SA se nr. 1 | Netwerk24
Deur Christo Buchner 02 Februarie 2020 17:11
Kevin Anderson glo sy beste tennis gaan nog gespeel word..Foto: Getty Images
My beste tennis lê nog voor.
Dít was Sondagmiddag die boodskap van Kevin Anderson aan die tenniswêreld nadat hy die opkomende jong Suid-Afrikaanse ster Lloyd Harris met 6-3, 3-6, 11-9 geklop het in ’n vertoonwedstryd in Soweto.
Dié lenige blondekop het dit duidelik aan diegene gemaak wat glo dat hy op 33-jarige en ná talle beserings in die skemer van sy loopbaan is.
Maar sy vuur is nog alles behalwe geblus.
Hy het hierdie boodskap ook aan die 22-jarige Harris, nou Suid-Afrika se voorste speler volgens die wêreldranglys (72 tenoor 122), op die baan uitgespel.
Soos nou maar al gewoonte geraak het in vertoonstryde, het hulle die eerste twee stelle gedeel, deurdat albei in die sesde potte deurgebreek het.
Die beslissende stel was ’n valbylpot, waar die wenner minstens tien punte moes verwerf.
Harris het vroeg stem dik gemaak en ’n gerieflike voorsprong van 5-2 opgebou. Anderson het sake op 7-elk gelyk gemaak met die Kapenaar Harris, 11 jaar sy junior, wat ’n dubbelfout begaan het.
How cute is this ?? ??!@KAndersonATP & @lloydharris63 share some skills with 12-year-olds from right here in Soweto during their exhibition match.#SowetoTennisShowdown pic.twitter.com/3L2B6c12QS
— Tennis South Africa (@TennisSA) February 2, 2020
Dit het Anderson toegelaat om vier punte agtereenvolgens in te ryg.
Een van Anderson se handelsmerk-houe, ’n kishou, het aan hom sy eerste wedstrydpunt besorg, maar Harris het dit afgeweer.
Op 9-elk het Harris ’n handrughou wyd gespeel om Anderson sy tweede wedstrydpunt te besorg en hierdie keer het hy dit aangegryp met Harris se handrughou wat oor die agterbaan geseil het.
“Dit is nooit maklik hier in die lugdruk teen só ’n groot afslaner nie,” het Harris toegegee.
“Dit was ’n baie lekker atmosfeer hier voor ’n geesdriftige skare en ek sal graag weer hier in Suid-Afrika wil kom speel,” het hy gesê.
This crowd is so amazing ????
?? Arthur Ashe Tennis Center, Soweto#SowetoTennisShowdown pic.twitter.com/qVF4uyczOd
Harris het ook sy doelwitte uitgestippel om sy eerste ATP-titel vanjaar te wen en vastrapplek tussen die voorste 50 op die wêreldranglys te kry.
Die 33-jarige Anderson sê ná ’n rits beserings voel sy lyf al hoe beter.
“Daar is nog baie tennis oor in my en ek voel beslis my beste wag nog, en is nie reeds verby nie,” het hy musiek vir die ore van sy ondersteuners gespeel.
Meer oor: Kevin Anderson | Tennis | Vertoonwedstryd | Lloyd Harris | Soweto
KYK: Kevin klop homself in Melbourne